PYETJE DHE PËRGJIGJE NGA LËNDA E HISTORISË 


1. Kur dhe ku u lind Gjergj Kastrioti, kush ishin prindërit e tij? 



Skënderbeu 


Gjergj Kastrioti ishte djali më i vogël i Gjon Kastriotit dhe i princeshës 
Vojsava, fëmija i fundit midis 4 djemve dhe 5 vajzave. Mendohet se u 

lind më 6 maj 1405 në Krujë. U mor peng nga pushtuesit osman që në 
moshë të mitur (9-vjeçare) dhe u dërgua në oborrin e Sulltanit në 
Adrianopojë. Atje, zgjuarsia dhe shkathtësia e çuan Gjergjin në shkollën 
ushtarake të sulltanit që përgatiste komandantë. Është Hero Kombëtar i 
shqiptarëve, figura më e shquar në historinë e shqiptarëve. 


2. Në cilin muaj dhe vit u kthye Skënderbeu në Krujë? 

Skënderbeu u kthye në Krujë më 28 nëntor të vitit 1443. Ai nuk e 

harroi kurrë Atdheun e tij të dashur dhe priti me padurim rastin të 
kthehej në tokën që e lindi. Më 3 nëntor 1443 në afërsi të Nishit, 
Skënderbeu la ushtrinë turke dhe së bashku me 300 kalorës shqiptarë e 
me të nipin Hamza Kastrioti u kthye së pari në Dibër, ku populli e priti 
si çlirimtar e pastaj vajti në Krujë ku mori në zotërim trojet dhe 
kështjellën e babait. 

Kështjella e Skënderbeut në Krujë. 



3. Cili është emri i vërtetë i Skënderbeut? 

Emri i vërtetë i Skënderbeut është Gjergj. Skënder ose Iskander është versioni 
turk i emrit Aleksandër. Sipas legjendës trimëria dhe aftësia e tij ne artin ushtarak u 
shfaq herët dhe për ketë arsye turqit i vunë emrin Iskanderbej. Në oborret 
europiane të kohës njihej me tepër me këtë emër, këtë e dëshmojnë edhe veprat e 
shumta mesjetare te shkruara për te (kompozitori i famshëm Antonio Vivaldi, ne 
vitin 1718 vuri ne skenë operën "Scanderbeg") . 

4. Kur dhe ku u mbajt Kuvendi i Lezhës? 



Kuvendi i Lezhës 


Kuvendi i Lezhës u mbajt më 2 mars 1444 në Lezhë. Lidhja e Lezhës 
ishte një aleancë politike ushtarake, si e tillë e para në historinë 
shqiptare. Pjesëmarrës të Kuvendit ishin, veç Skënderbeut, edhe Gjergj 
Arianiti, Andrea Topia, Nikollë Dukagjini, Teodor Muzaka etj. Për 
shumë shekuj ky Kuvend merret si shembull i organizimeve të 
kuvendeve me tipare demokratike shqiptare. Kuvendi respektoi 
mendimet e pleqërisë shqiptare dhe zgjodhi për prijes Skënderbeun. 


5 . 


Kur u bë shpallja e pavarësisë së Kosovës? 



Më 17 shkurt 2008 në Parlamentin e Kosovës u shpall 
Pavarësia e vendit tonë. 

Më 17 shkurt 2008 shqiptarët e trojeve tona etnike dhe shqiptarët 
e diasporës ishin tubuar në Prishtinë për të festuar me krenari e 
dhembje ditën e Pavarësisë. Dita e parë e pavarësisë sonë u festua 
njëkohësisht edhe në Europë e Amerikë. Në Suedi, shqiptarët 
mbushën rrugët e qyteteve me parakalime të gëzuara, me vetura 
të stolisura me flamuj kombëtar, suedezë e amerikanë. 

28 Nëntori 1912 e 17 shkurti 2008 janë dy pikat kulmore të 
referencës sonë historike për të kaluarën e dhembshme dhe 
themelet e sigurta për lirinë e përjetëshme të shqiptarëve. 












6. Kur hyri në fuqi Kushtetuta e parë e Republikës së Kosovës? 

Ballina e librit të Kushtetutës sonë. 


Kushtetuta e Republikës së Kosovës hyri në fuqi me 15 
qershor 2008. 

Ja Preambula e Kushtetutës sonë: 

”Ne, Populli i Kosovës, Të vendosur për të ndërtuar një ardhmëri të Kosovës si 
një vend i lirë, demokratik dhe paqedashës, i cili do të jetë atdhe i të gjithë 
qytetarëve të vet; Të përkushtuar për krijimin e një shteti të qytetarëve të 
barabartë, i cili do të garantojë të drejtat e secilit qytetar, liritë qytetare dhe 
barazinë e të gjithë qytetarëve para ligjit; Të zotuar që Kosova të jetë shtet i 
mirëqenies ekonomike dhe i prosperitetit social; Të sigurt që shteti i Kosovës 
do të kontribuojë në stabilitetin e rajonit dhe të mbarë Evropës, duke krijuar 
marrëdhënie të fqinjësisë dhe të bashkëpunimit të mirë me të gjitha shtetet 
fqinje; Të bindur që shteti i Kosovës do të jetë anëtar i denjë i familjes së 
shteteve paqedashëse në Botë; Me synimin që shteti i Kosovës të përfshihet në 
proceset integruese Euro-Atlantike; Në mënyrë solemne, miratojmë 
Kushtetutën e Republikës së Kosovës”. 


7. Pse Papa i Romës e cilësoi Skënderbeun “Mbrojtës të Krishterimit”? 


Vatikani 

8. Kur vdiq Skënderbeu? 


9. Kush është autori i parë i “Historisë së Skënderbeut”? 



Skënderbeu vdiq më 17 janar 1468 në moshën 63 vjeçare. 

Kumtin e vdekjes para popullit e dha herët në mëngjesin e 17 
janarit Lekë Dukagjini. Skënderbeu u varros në Lezhë i 
mbuluar me lavdi. Shqipëria luftoi edhe dhjetë vite kundër 
sulltanëve pastaj ra në terrin robërues pesëqindvjeçar. Varri i 
Skënderbeut ndodhet në Lezhë në këtë vend që duket në foto e 
që vizitohet nga mijëra vizitor. 


Papa i Romës e cilësoi Skënderbeun “Mbrojtës të 
krishterimit” për meritat e tij në luftë për mbrojtjen e 
Europës së krishterë nga perandoria osmane. 




Autori i parë i historisë së Skënderbeut është Marin Barleti. Kur ra 

Shkodra, Barleti u shpërngul në Itali. Atje studioi histori e letërsi latine. 
Mes viteve 1506 e 1510 botoi në Romë të parën histori për jetën e luftërat 
e Skënderbeut. Mënjëherë, vepra e Barletit u përkthye në të gjitha gjuhët 
e Europës. Edhe sot kjo biografi e Barletit përbënë burimin më të 
rëndësishëm historiografik për jetën e heroit më të njohur kombëtar Gjergj 
Kastriotit. 


Ballina e “Historisë së Skënderbeut.” 


10. Kur dhe ku u shpall pavarësia e Shqipërisë? 



Pavarësia e Shqipërisë u shpall më 28 nëntor 1912 në Vlorë. 

Ismail Qemali lexoi Deklaratën e Pavarësisë dhe para 
deputetëve të pranishëm dhe gjithë botës shpalli Pavarësinë e 
Shqipërisë. Dita e 28 Nëntorit është një festë mbarë kombëtare 
e shqiptarëve. Brenda kësaj dite historike përmblidhen kujtimet 
e shkruara e të pashkruara të shqiptarëve. Isa Boletini u prit 
nga vet Ismail Qemali me atë Flamur për të cilën Isa e gjithë 
Kosova kishin derdhur mund e gjak. 
















11. Kush u zgjodh Kryetar i Parë i Qeverisë Shqiptare në Vlorë? 



Ismail Qemali 1844 - 1919 


Ismail Qemali u zgjodh Kryetar shteti, Kryeministër dhe 
Ministër i Punëve të Jashtme në Qeverinë e Parë shqiptare. 

Ismail Qemal Vlora u lind në Vlorë në një familje çifligare më 24 
janar të vitit 1844, vdiq në Itali më 24 janar të vitit 1919. Ishte 
udhëheqës i shquar i Lëvizjes Kombëtare Shqiptare dhe kryetar i parë 
i Shqipërisë së pavarur. Pasi kreu shkollën fillore në qytetin e lindjes 
dhe gjimnazin "Zosimea" në Janinë, më 1859 u vendos me familje në 
Stamboll. U aktivizua në lëvizjen patriotike shqiptare: mori pjesë në 
përpjekjet për caktimin e një alfabeti të përbashkët të gjuhës shqipe 
dhe për formimin e një shoqërie kulturore shqiptare. Ishte njohës i 
shumë gjuhëve të huaja. 


12. Cilat vise shqiptare mbeten jashtë kufijve të shtetit shqiptar dhe kush i okupoi ato? 


Kosovën, viset shqiptare në Mal të Zi dhe Maqedoni i okupuan 
Serbia dhe Mali i Zi, kurse Çamëria dhe disa vise tjera në jug u 
okupuan nga Greqia. 

Në hartën përbri shihni territorin etnik të shqiptarëve që u copëtua 
gjatë historisë. Më shumë se gjysma e territorit tonë mbeti jashtë 
kufijve të shtetit shqiptar që u shpall më 1912. 


13. Kur u mbajt Konferenca e Bujanit dhe cilat vendime u morën aty? 

Konferenca e Bujanit u mbajt nga 31 dhjetori 1943 deri më 2 janar 1944. 
Aty u vendos që populli shqiptar i Kosovës, pas mbarimit të luftës, do të 
vendos vetë për bashkimin e Kosovës më Shqipërinë. 


14. Kur u bë Shqipëria anëtare fuqiplote e NATO-s? 

Më 7 prill 2009 Shqipëria u bë anëtare e plotë e 
NATO-s. 

Kjo është një ditë historike për mbarë popullin shqiptar 
pasi që kjo datë shënon arritjet e Shqipërisë në këto 
dekadat e fundit dhe në të vërtetë integron përgjithmonë 
popullin shqiptar ne familjen e madhe euro-amerikane. 
NATO-ja u themelua më 4 prill 1949, pas Luftës së 
Dytë Botërore, gjatë një ceremonie në Uashington. 
Atëbotë ishin 12 shtete fillestare - dhjetë europiane dhe 
dy nga Amerika Veriore: Belgjika, Kanadaja, 
Danimarka, Franca, Islanda, Italia, Luksemburgu, 
Holanda, Norvegjia, Portugalia, Britania dhe Shtetet e 
Bashkuara. 

Emblema e NATO-s. 










15. Kur u përmbys diktatura komuniste në Shqipëri? 



Diktatura komuniste në Shqipëri u përmbys në vitin 1992. Në këtë vit 
ra regjimi diktatorial, u përmbys shtatorja e udhëheqësit komunist dhe hyri 
në fuqi sistemi shumë partiak demokratik. Prijëse e ndryshimeve 
demokratike u bë rinia studenteske dhe qarqet intelektuale të kohës. Sali 
Berisha u zgjodh kryetar i Partisë Demokratike dhe u formuan edhe parti 
tjera politike si Partia Republikane, Partia Socialiste etj. Shqipëria, kështu 
hyri përgjithmonë në rrjedhat e demokracisë perëndimore. 


Në Tiranë bie shtatorja e udhëheqësit komunist. 


16. Cilit President të SHBA-ve Kosova i ngriti shtatore në Prishtinë ? 




Në Prishtinë qëndron bukur shtatorja e Presidentit të SHBA- 
ve Bill Clinton. Sot shqiptarët e gëzuar, kalojnë krenarë 
pranë shtatores së tij, e përshëndesin dhe e falënderojnë nga 
zemra për ndihmën që u dha ai e Amerika në kohën kur 
Kosova bënte jetë të vështirë. Clintoni dhe Amerika e ndalen 
dorën vrastare të Serbisë në vitin 1999, kthyen në shtëpitë e 
tyre refugjatët shqiptarë, ringjallën shpresën e venitur dhe i 
dhuruan paqen e pavarësinë Kosovës së shumëvuajtur. Autor 
i shtatores është Izeir Mustafa. 


17. Kush janë ilirët? 

Ilirët janë paraardhësit e shqiptarëve. Ilirët janë ndër 
banorët më të lashtë të Gadishullit Ballkanik. Ata janë 
autoktonë. Kulturën, gjuhën dhe tiparet antropologjike ilirët i 
formuan në vendin e tyre, në pjesën perëndimore të 
Gadishullit, aty ku shkrimtarët antikë i përmendin në veprat 
e tyre. Trevat e shtrirjes së popullsisë ilire janë mjaft të gjera; 
ato përfshijnë të gjithë pjesën perëndimore të Gadishullit të 
Ballkanit, që nga degët e Danubit, lumenjtë Sava e Drava, në 
veri, e deri te Gjiri i Ambrakisë (Prevezë) në jug, kurse në 
lindje deri në Vardar. 


18. Në cilin vit Kosova krijoi marrëdhënie diplomatike në nivel ambasade me Suedinë? 



Kosova emroi ambasadorin e parë në Suedi në vitin 2009. 

Suedia njohu pavarësinë e Kosovë më 4 mars 2008. Zyra 
diplomatike e saj në Prishtinë u ngrit në nivel ambasade 
menjëherë pas njohjes nga Suedia. 

Ambasador i parë i Kosovës në Suedi emrohet Lulzim Peci. 


19. Cilat janë fiset kryesore ilire? 



Fiset kryesore ilire janë dardanët, ardianët, taulantët, 
epirotët, albanët, enkelejtë etj. DARDANËT ishin fisi më i 
madh ilir dhe shtriheshin në Ballkanin Qendror, kryesisht në 
Kosovën e sotme. ARDIANËT: Fillimisht shtriheshin rreth 
gjirit të Rizonit dhe të lumit Neretva, kryeqendër kishin 
Shkodrën,TAULANTËT: Banonin në zonën e Adriatikut, që 
nga lumi Vjosa, deri në prapatokën e Dyrrahut, 
EPIROTETshtriheshin nga lumi Vjosa deri në gjirin e 
Ambrakisë dhe nga deti Jon deri në malet Pindit. 

ALBANËT: Banonin në prapatokën e qytetit të Dyrrahut. 
Kryeqendra e tyre ishte Albanopoli (Zgërdheshi i Krujës). 
Fisi i albanëve i dha emrin e vet shqiptarëve, ENKELEJTË: 
Banonin në krahinat përreth liqenit të Ohrit. 









20. Cila ishte gjuha e ilirëve? 


Gjuha e ilirëve ishte ilirishtja. Ilirët flisnin një gjuhë që dallohej nga gjuhët e popujve të tjerë 
të kohës së lashtë të Ballkanit. Ajo ishte një gjuhë e veçantë indoevropiane. Janë konstatuar 
elemente të përbashkëta sidomos me trakishten. Lidhur me vendin e ilirishtes në mes të 
gjuhëve indoevropiane është diskutuar mjaft. Një varg dijetarësh të shquar historianë, 
arkeologë e gjuhëtarë, kanë sjellë një sërë argumentesh historike dhe gjuhësore për origjinën e 
shqiptarëve dhe të gjuhës së tyre. Sintezën më të plotë, të shoqëruar me vështrimin kritik të 
mendimeve për origjinën e gjuhës shqipe, e ka dhënë gjuhëtari i shquar prof. Eqrem Çabej. 


21. Cilat ishin qytetet kryesore ilire? 


Qytetet kryesore ilire ishin Skodra, Bylisi, Dyrrahu, Apolonia, Ulqini, Ulpiana, Theranda 
etj. Njoftimet me te hershme te shkruara për ekzistencën e qyteteve në Iliri i takojnë mesit të 
shek IV para erës së re. Gjatë shek IV-II para erës se re qyteti dhe jeta në Iliri moren një zhvillim 
të vrullshëm. Ato u zhvilluan veçanërisht në krahinat e ultësirës bregdetare, nga Dyrrahu deri në 
Apolloni. Qytetet ishin të ngritura mbi kodra të mbrojtura nga pikëpamja natyrore e të 
fortifikuara me mure rrethuese të ndërtuara me blloqe gurësh të punuar. Në vendet më të mira 
ndërtoheshin ngrehinat e rëndësishme shoqërore si tempujt, portiket, teatrot, stadiumet etj. Në 
Bylis e Klos u ndërtuan teatro, në Amantie stadiume. 


22. Cilët ishin mbretërit më të njohur ilirë? 



Mbretërit më të njohur ilir ishin Bardhyli, Pirroja, Longari, 
Agroni, Teuta etj. Genci ishte mbreti i fundit ilir, mbretëria e të cilit 
ra definitivisht nën robërinë romake. Agroni dhe Teuta kishin selinë e 
tyre në qytetin Rizon (afër Ulqinit) dhe kishin flotën më të fuqishme 
në Adriatik. Mbret i Dardanisë së dikurshme ishte Longari. Pirroja 
kishte bashkuar Ilirinë, por në një luftë kishte humbur aq shumë 
ushtarë sa që prej asaj kohe përdorët shprehja ”Fitore e Pirros” - që 
do të thotë fitore me shumë sakrifica, (humbje të mëdha). 


Mbretëresha Teutë 


23. Cili fis ilir banonte dikur në territorin e Kosovës së sotme? 



Në territorin e Kosovës së sotme banonte fisi i dardanëve. 

Në shek.IV p.e. sonë u krijua Mbretëria Dardane, e cila shtrihej 
në territorin e Kosovës së sotme. Kufijtë e saj shkonin në veri 
deri të qyteti i Nishit, kurse në jug deri në Kukës dhe në 
rrjedhën e sipërme të Vardarit. Mbreti i parë dardan që njohim, 
ishte Longari. Pas tij erdhën mbretërit Bato dhe Monun. 
Dardania ishte e njohur për punimin e arit dhe përpunimin e 
produkteve blegtore. I njohur ka qenë veçanërisht djathi 
dardan. 


Ulpiana- kryeqytet i Dardanisë. 


24. Në cilët shekuj u vendosen fiset sllave në tokat ilire? 


Fiset sllave filluan të vendosen në tokat e ilirëve në shekujt VII e VIII. 







25. Kur dhe ku u formua Principata e Arbrit dhe kush ishte Princi i Parë i Arbrit? 

Principata e Arbrit u formua në vitin 1190 në tokat midis Durrësit dhe Dibrës, 
princi i parë ishte Progoni. 


26. Kur u shpall Shqipëria republikë? 

Më 21 janar 1925, Asambleja Kushtetuese e shpalli Shqipërinë Republikë 
Parlamentare dhe Ahmet Zogu u zgjodh President i Shqipërisë. Zogu pati 
shumë pushtet në duart e tij dhe Republika funksiononte më tepër si Republikë 
Presidenciale në atë kohë. 


27. Kur u shpall Shqipëria mbretëri dhe kush u zgjodh Mbreti i Parë Shqiptar? 

Më 1 shtator 1925, Shqipëria u shpall Mbretëri Demokratike 
Parlamentare dhe Ahmet Zogu u shpall Mbret i Shqipërisë, duke 
marrë titullin mbretëror “Zogu i Parë”. Mbreti u lind më 8 tetor 
1898, në Burgajet -Mat, në një kështjellë të ndërtuar rreth shekullit të 
XV. Mësimet e para i mori në vendlindje nga mësues privat si Sali Toro, 
Hysen Efendi Ceka dhe Dervish Hima. Më 1905 largohet për në 
Stamboll ku fillon studimet në Lice dhe më vonë në akademinë 
ushtarake deri më 1912. Më 1917 shkon në Vjenë për të studjuar gjuhën 
gjermane dhe për të thelluar njohuritë në artin ushtarak dhe diplomacinë 
perëndimore. Mbreti fliste anglisht, frengjisht, italisht, gjermanisht, 
turqisht, dhe arabisht. Më 9 prill 1939 duke mos pranuar kushtet e 
pushtimit fashist, largohet nga Shqipëria. Jetoi në Greqi, Turqi, Rumani, 
Francë, Angli, Egjipt dhe ndërroi jetë në Kanë të Francës në spitalin 
“Foch”, më 8 prill 1961. 

Mbreti Ahmet Zogu 



28. Cila është partia e parë politike shqiptare në Kosovën pas komuniste dhe kush ishte 
kryetar i saj? 


Dr Ibrahim Rugova 



Partia e parë politike shqiptare në Kosovën pas komuniste është 
LDK (Lidhja Demokratike e Kosovës) dhe kryetar i parë i saj ishte 
Ibrahim Rugova. Dr. Rugova u zgjodh më 23 dhjetor 1989 kryetar i 
Lidhjes Demokratike të Kosovës, partisë së parë politike në Kosovë që 
sfidoi drejtpërdrejt regjimin komunist në fuqi. Si intelektual me nam i 
jepte zë kësaj lëvizjeje intelektuale e politike. LDK nën udhëheqjen e 
Dr. Ibrahim Rugovës, u bë shpejt forca politike prijëse në Kosovë, duke 
mbledhur shumicën e popullit rreth vetes. Në bashkëpunim me forcat e 
tjera politike shqiptare në Kosovë si dhe me Kuvendin e atëhershëm të 
Kosovës, Dr. Ibrahim Rugova dhe LDK-ja përmbyllën kornizën ligjore 
për institucionalizimin e pavarësisë së Kosovës. 


29. Kur dhe ku u paraqit për herë të parë UÇK-ja? 



UÇK-ja (Ushtria Çlirimtare e Kosovës) u paraqit për herë të parë 
me 28 nëntor 1997 në Llaushë të Skënderajt. Atëbotë në Llaushë 
bëhej varrimi i një mësuesi që ishte vrarë ditë më parë nga policët serb. 
Tre pjesëtarët e UÇK (Mujë Krasniqi, Rexhep Selimi dhe Daut 
Haradini) dolen hapur para popullit për të dëshmuar egzistencën e UÇK. 


Emblema e UÇK. 










30. Kush është komandanti legjendar i UÇK-së ? 


Komandant legjendar i UÇK-së ishte Adem Jashari. Adem Jashari, u lind 
më 28 nëntor 1955 në Prekaz. Ishte themelues i Ushtrisë Çlirimtare të 
Kosovës. Pushka e tij ishte krismë e madhe kundër ushtrisë e policisë serbe. 
Nuk e ndali luftën kurrë për lirinë e Kosovës. Disa herë armiku e sulmoi 
shtëpinë e familjen e tij. Më 6 mars 1998 u vra së bashku me 50 antarë të 
familjes pas rezistencës që i bëri ushtrisë e policisë serbe. Adem Jashari mori 
titullin Hero i Kosovës vitin 2005 nga presidenti i Kosovës Ibrahim 
Rugova. Shumë rrugë, shkolla dhe organizata e mbajnë emrin e tij në 
Kosovë e Shqipëri. Fshati Prekaz sot është destinacion turistik i 
popullarizuar në Kosovë. Shtëpia e tij e shkatërruar në Prekaz është 
shndërruar në memorial historik për brezat. 

Komandant Adem Jashari 



31. Kur filluan sulmet e NATO-s kundër forcave serbe në Kosovë? 



32. Kur u çlirua Kosova? 


Më 24 mars 1999, NATO filloi sulmet ajrore kundër 
Jugosllavisë me bombardimin e pozicioneve ushtarake serbe 
në Kosovë e Serbi. Ofensiva e NATO-s erdhi në përgjigje të një 
vale të re të spastrimit etnik të drejtuar nga forcat serbe kundër 
shqiptarëve të Kosovës. Në vitin 1999, ishin Shtetet e Bashkuara 
dhe aleatët e saj në NATO të cilat kryen një fushatë ushtarake, 
për të ndalur vendimin e ish presidentit serb Sllobodan 
Millosheviq për zhdukjen e popullit të pa mbrojtur të Kosovës. 
Sulmi i NATO-s filloi mbasi i dërguari i Uashingtonit për 
Kosovën Richard Holbrooke, dështoi ne bisedimet për paqe me 
kryekriminelin serb Sllobodan Millosheviq. 



Kosova u çlirua më 12 qershor 1999. Trupat e NATO-s hynë 
nga shumë drejtime në tokën e Kosovës. Populli edhe pse i 
shpërndarë maleve e fushave, i lodhur, i plagosur e i vrarë doli në 
rrugë dhe priti si çlirimtarë ushtarët e NATO-s. Edhe ushtarët e 
UÇK hyn triumfalisht në qytete e fshatra të çliruara. 


33. Kush u zgjodh kryetari i parë i Kosovës së çliruar? 



Kryetari i parë i Kosovës së çliruar u zgjodh Dr. Ibrahim 
Rugova. Ibrahim Rugova u lind më 2 dhjetor 1944 në fshatin 
Cerrcë, komuna e Istogut. Më 10 janar 1945, komunistët jugosllavë 
pushkatojnë babain e tij Ukë Rugova dhe gjyshin Rrustë Rugova. 
Ibrahim Rugova mbaroi shkollimin e mesëm në Pejë më 1967. 
Diplomoi në Degën e Albanologjisë më 1971. Zoti Rugova qëndroi 
gjatë një viti akademik (1976-77) në Paris, në Ecole Pratique des 
Hautes Etudes, tek profesor Roland Barthes-it. Ibrahim Rugova 
mori doktoratën në letërsi në Universitetin e Prishtinës më 1984. 
Më 1996 u shpall doktor nderi i Universitetit të Parisit VIII në 
Paris. Dr. Rugova u zgjodh më 23 dhjetor 1989 kryetar i Lidhjes 
Demokratike të Kosovës (LDK), partisë së parë politike në Kosovë. 
Më 21 janar 2006 vdes Presidenti i Parë i Kosovës, Ibrahim 
Rugova. 













34. Si quhet ushtria që luftoi për të drejtat e shqiptarëve në Maqedoni? 



Emblema e Ushtrisë Çlirimtare 
Kombëtare në Maqedoni 


m 

Ushtria që luftoi për të drejtat e shqiptarëve në Maqedoni 
quhet Ushtria Çlirimtare Kombëtare (UÇK). Për shkak të 
represionit sistematik nga ana e pushtetit maqedonas filloi 
kryengritja e armatosur e shqiptarëve. Palë në konfiikt paraqiten 
forcat e bashkuara të sigurimit të Maqedonisë dhe UÇK.. 
Konflikti filloi në fshatin Tanushë në fillim të vitit 2001. Më 13 
shtator të vitit 2001, liderët e katër partive nga Koalicioni i gjerë, 
kryetari i shtetit Boris Trajkovski dhe përfaqësuesit e bashkësisë 
ndërkombëtare e nënshkruan Marrëveshjen e Ohrit. Kjo 
marrëveshje për shqiptarët ishte legjitimim i sukseve luftarake 
dhe realizim i qëllimeve të kahmotshme për status të barabartë- 
popull konstituiv në vend. 


35. Si quhet ushtria që luftoi për të drejtat e shqiptarëve në Kosovën lindore? 



Ushtria që luftoi për të drejtat e shqiptarëve në Kosovën lindore 
quhet Ushtria Çlirimtare e Preshevës, Medvegjës dhe Bujanocit 
(UÇPMB). Si rezultat i politikave diskriminuese të shtetit serb lindi 
organizata ushtarake shqiptare që njihet me emrin “Ushtria Çlirimtare e 
Preshevës, Bujanovcit dhe Medvegjës”, e cila hyri ne konflikte te 
armatosura me Forcat e Armatosura të Serbisë. Luftoi për të drejtat 
kombëtare të shaiotarëve në Lusinë të Preshevës. 


Emblema e Ushtrisë Çlirimtare e Preshevës, Medvegjes dhe Bujanovcit. 


36. Cilët janë disa nga personalitetet shqiptare me famë botërore? 

Disa nga personalitetet shqiptare me famë botërore janë: Skënderbeu, 
Aleksandër Moisiu, Nënë Tereza, Ismail Kadare, Xhim Bellushi etj. 






Skënderbeu 


Aleksandër Moisiu 


Nënë Tereza 


Ismail Kadare Xhim Bellushi 


37. Kur dhe ku lindi Nënë Tereza? 



Nënë Tereza u lind në vitin 1910 në Shkup. Anjezë 
Gonxhe Bojaxhiu e njohur si Nënë Tereza u lind në Shkup 
më 26 gusht të vitit 1910. Gonxhja ishte fëmija i tretë i Kolë 
Bojaxhiut (Nikollë Bojaxhiu) me origjinë nga Prizreni dhe e 
Drane Bojaxhiut (mbiemri i vajzërisë Barnaj) nga Shqiponja 
e Gjakovës. Është shqiptarja më e dashur, më e adhuruar dhe 
humanistja më e njohur në botë. Në vitin 1979 fitoi çmimin 
Nobel për Paqë. Vdiq më 5 shtator 1997 në Kalkuta (Indi). 





38. Ku jetoi dhe veproj Nënë Tereza? 



Nëna Tereze jetoi dhe veproi në Kalkuta të Indisë. Nënë Tereza 
bënte jetë modeste në Indi. Kur Papa Gjon Pali i Dytë i bëri një 
vizitë në Kalkuta i fali asaj makinën personale në mënyrë që t ja 
lehtësojë punën e përditëshme dhe të mundimshme. Nëna Tereze 
edhe këtë dhuratë të çmuar e shiti për të ndihmuar të sëmurët e 
shumtë rrugëve të varfëra të Indisë. 


Nënë Tereza dhe Papa Gjon Pali i Dytë. 


39. Cilin çmim të rëndësishëm e fitoi Nënë Tereza dhe kur? 

Ajo e mori çmimin Nobel për Paqe në vitin 1979. Ja 
deklarata e Nënës Tereze me rastin e marrjes së çmimit Nobel: 
f, Nga gjaku jam shqiptare, nga shtetësia indiane, nga 
besimi jam katolike, por për të gjithë ata që kërkojnë 
ndihmën time, i përkas gjithë botës". 

Nënë Tereza merr Çmimin Nobel për Paqe në Osllo të Norvegjisë. 

40. Në cilin vit u botua abetarja e parë në gjuhën shqipe dhe kush ishte autori i saj? 


Abetarja e parë në gjuhën shqipe u botua në vitin 1844 
në Rumani dhe autor i saj ishte Naum Veqilharxhi. 


Naum Veqilharxhi 

41. Kur u formua “Lidhja e Prizrenit”? 

Lidhja e Prizrenit u formua më 10 qershor 1878 në 
Prizren. Lidhja Shqiptare e Prizrenit (1878 - 1881 ) zyrtarisht 
filloi me tubimin e përfaqësueve të të gjitha krahinave 
shqiptare. Qëllimi i takimit ishte formimi i një shteti autonom 
shqiptar që do të mbulonte të gjitha vilajetet shqiptare. Lidhja 
e Prizrenit është ngjarja madhore historike që emancipoi jetën, 
letërsinë e kulturën tonë kombëtare në përgjithësi. 

Shtëpia ku u mbajt Lidhja e Prizrenit. 

42. Kush ishin udhëheqësit kryesor të Lidhjes së Prizrenit? 






Ymer Prizreni Sulejman Vokshi Abdyl Frashëri 


Udhëheqës kryesor 
të Lidhjes së 
Prizrenit ishin: 
Ymer Prizreni, 
Sylejman Vokshi, 
Abdyl Frashëri etj. 






43. Cila është rëndësia e Lidhjes Shqiptare të Prizrenit? 

Lidhja Shqiptare e Prizrenit pati rëndësi të madhe për 
historinë e popullit shqiptar sepse ishte organizata e 
parë mbarëshqiptare që luftoi për mbrojtjen e vendit 
nga copëtimi, formoi qeverinë shqiptare dhe i bëri të 
njohur shqiptarët në Evropë. Lidhja e Prizrenit është 
ngjarje me peshë të madhe historike që bashkoi shqiptarët 
si në kohën e Skënderbeut. Lidhja anticipoi gjithë rrjedhat 
historike e kulturore të shqiptarëve në fund të shekullit 
XTX. 

e parë shqipe? 

Shkolla e parë shqipe u hap më 7 mars 1887 në Korçë. 

Në këtë shkollë punuan me përkushtim mësuesit e parë shqiptarë: 
Pandeli Sotiri, Petro Nini Luarasi, Naçi Nuçi, Thoma Avrami, 
dhe të tjerë. Shkolla shqipe punoi 15 vjet me rradhë dhe pastaj 
perandoria Osmane e mbylli, por në këto 15 vjet u shkolluan 
shumë nxënës të cilët pastaj jo vetëm se u bënë pishtarë të 
arsimit, por edhe luftëtarë të flaktë për lirinë e Shqipërisë. 

Prandaj 7 marsin e kujtojmë me respekt të thellë për këta mësues 
të parë shqiptarë që na lanë testament gjuhën shqipe. Këtë respekt 
e kemi dhe duhet ta kemi edhe në të ardhmen për mësuesit që sot 
e mbajnë gjallë gjuhën edhe në diasporë. 

45. Kur u formua Lidhja e Pejës dhe kush ishte udhëheqës i saj? 



Lidhja e Pejës u formua në vitin 1899 dhe udhëheqës i saj ishte 
Haxhi Zeka. Më 23 janar 1899 nën kërcënime të reja për tokat 
shqiptare në Pejë u mblodh një kuvend me 500 pjesëmarrës nga 
vilajetet e Kosovës, Manastirit dhe të Janinës. Në kuvendin gjashtë 
ditor zuri fill Lidhja e Pejës ose siç u quajt ndryshe Besa-Besë. 
Kuvendi u organizua dhe u drejtua nga Haxhi Zeka. Kuvendi doli 
me një program 11 pikësh i cili kundërshtonte përpjekjet për të 
copëtuar tokat shqiptare. 

Haxhi Zeka 



46. Cilët ishin udhëheqësit kryesor të kryengritjeve në vitet 1910,1911 dhe 1912? 




Idriz Seferi Isa Boletini Dedë Gjo Luli Bajram Curri 

47. Me cilën datë festohet dita e flamurit të Suedisë? 


Udhëheqës kryesor 
në kryengritjet e 
viteve 1910,1911 dhe 
1912 ishin: Idriz 
Seferi, Isa Boletini, 
Dedë Gjo Luli, 
Bajram Curri etj. 



Dita e flamurit të Suedisë festohet me 6 
qershor. 







48. Në cilat vite Suedia dhe Norvegjia jetuan në union të përbashkët si Mbretëri të 
bashkuara? 

Dy shtetet nordike Suedia dhe Norvegjia krijuan një Mbretëri të përbashkët 
më 14 janar të vitit 1814. Unike jetuan deri në vitin 1905. Në vitin 1905 
Norvegjia pavarësohet nga Suedia dhe kështu shuhet përgjithmonë unioni. 


49. Cili mbret i njohur suedez vuri themelet e shtetit nacional dhe konsiderohet baba 
kombit suedez? 

Mbreti që vuri themelet e shtetit nacional dhe që konsiderohet si 
baba i kombit suedez është Gustav Vasa. Gustav Vasa, i njohur 
edhe si Gustavi I, lindi me 12 maj 1469 në Vallentuna dhe vdiq me 
1560 në Stokholm. Ishte mbret i Suedisë nga viti 1523 deri në vdekje. 
Është mbreti i parë që futi monarkinë trashëguese në Suedi. I takon 
dinastisë Vasa, që është dinastia e parë mbretërore e trashëguar që 
sundoi Suedinë si një mbretëri të bashkuar. Ai formoi gjithashtu një 
qeveri të fortë qendrore. Futja e monarkisë trashëguese në Suedi 
konsiderohet si themelim i shtetit kombëtar modern të Suedisë. 6 
qershori i vitit 1523, datë në të cilën ai u zgjodh mbret nga parlamenti 
është dita kombëtare e Suedisë. Ai më vonë, veçanërisht nga fundi i 
viteve 1800, është ngritur në “baba të kombit” dhe kështu është bërë 
një simbol i rëndësishëm kombëtar. 


50. Me cilat shtete europiane kishte lidhje Skënderbeu? 


Skënderbeu kishte 
marrëdhënie 
shumë të mira me 
Hungarinë, 
Raguzën, 
Vatikanin - 
papatin, 
Mbretërinë e 
Napolit dhe 

Raguza Venediku Napoli Venedikun. 




Mbreti Gustav Vasa 







